YHTEISÖJEN ENSIMMÄISEN OIKEUSASTEEN TUOMIOISTUIMEN MÄÄRÄYS (viides jaosto)
5 päivänä maaliskuuta 2007
Asia T-455/04
Derya Beyatli ja Armagan Candan
vastaan
Euroopan yhteisöjen komissio
Henkilöstö – Avoin kilpailu – Kilpailuilmoitus – Määräajat – Valitus – Tutkimatta jättäminen
Aihe: Kanne, jossa vaaditaan avoimen kilpailun EPSO/A/1/03 valintalautakunnan puheenjohtajan 5.5.2004 tekemän sen päätöksen kumoamista,
jolla kantajille ilmoitettiin heidän epäonnistumisestaan kirjallisissa kokeissa.
Ratkaisu: Kanne jätetään tutkimatta. Asianosaiset vastaavat omista oikeudenkäyntikuluistaan.
Tiivistelmä
Henkilöstö – Valitus – Kannetta edeltävä hallinnollinen valitus – Käsite
(Henkilöstösääntöjen 90 artiklan 2 kohta; Euroopan parlamentin, neuvoston, komission, tuomioistuimen, tilintarkastustuomioistuimen,
talous- ja sosiaalikomitean, alueiden komitean ja oikeusasiamiehen päätöksen 2002/620 4 artikla)
Euroopan henkilöstövalintatoimiston (EPSO) järjestämän, toimielinten yhteisen avoimen kilpailun kokeissa epäonnistuneen hakijan
laatimaa kirjettä, joka osoitettiin ainoastaan hakijan jäsenvaltiossa olevan komission edustuston päällikölle ja jossa esitettiin
luonteeltaan yleistä sanamuotoa käyttäen väite, jonka mukaan joitakin hakijoita oli syrjitty kielen perusteella, ja toteamus,
että kyseinen hakija oli vakuuttunut siitä, että Euroopan unioni ryhtyy tarvittaviin toimenpiteisiin kyseisen ongelman ratkaisemiseksi,
mutta jossa ei esitetty täsmällistä vaatimusta kilpailun valintalautakunnan päätöksen osalta, ei voida pitää henkilöstösääntöjen
90 artiklan 2 kohdassa tarkoitettuna valituksena. Tällainen kirje, joka ei ole riittävän täsmällinen, jotta hallintoviranomainen
voi ymmärtää, että sille on toimitettu valitus, on hakijan poliittinen toimenpide, jossa vaaditaan Euroopan unionia ryhtymään
tarvittaviin toimenpiteisiin väitetyn syrjinnän lopettamiseksi.
Sillä seikalla, että komission edustuston päällikkö voi välittää henkilöstövalintatoimistolle tällaisen kirjeen, joka olisi
pitänyt osoittaa henkilöstövalintatoimiston perustamisesta tehdyn päätöksen 2002/620 4 artiklassa tarkoitetulla tavalla kyseiselle
toimistolle, jos se olisi tarkoitettu valitukseksi, ei ole merkitystä kirjeen luokittelun kannalta, joka riippuu kirjeen sisällöstä
eikä siitä, että sen vastaanottaja mahdollisesti välittää sen muille henkilöille tai elimille.
(ks. 45, 46, 48, 50 ja 58 kohta)
Viittaukset: asia C‑154/99 P, Politi v. Euroopan koulutussäätiö, 29.6.2000 (Kok. 2000, s. I‑509, 16 kohta).